3 de Marzo | Martxoak 3, data bat baino gehiago\nMartxoaren 3ak estatu espainiarraren erreformaren egiazko sena begi-bistan utzi zuen, bereziki krudela gure herriarekin. Fragak bere ohiko krudelkeriarekin adierazi zuen: «Gasteizko irakasgaiarekin ikasi ez duenak, berak ikusiko du zer egiten duenÉ behin betiko ekonomikoki eta sozialki aberri handi bat egingo duguÉ hori da aberriak behar duena, aberriak exijitzen duena, eta hori da izango duguna, modu onean ala txarrean».\nEzustean baina kuraiaz beteta Arabak, Gasteiz bitartez, gure herriaren askatasunaren borrokaren aitzindaritza hartu zuen. Herriko borrokaren tamainagatik harrituta, ustez beraiena zen herrialde batean, beste behin Gasteizko sektorerik erreakzionarioenek bat egin zuten gure askatasuna eta eskubideak ukatzen dizkigutenekin. Mozketa horrek pertsona askorengan kontzientzia sozial eta nazionala piztu zuen; horrela, gertakizun horregatik estatuaren benetako izaera zein zen ikusi egin zen, bertako klase gidariaren jite naturala agerraraziz; aldi berean, jendeak jakin izan zuen nortzuk ziren lagun naturalak eta nortzuk egiazko etsaiak.\nBaina ondoen erakusten duen, lehen eta gero, denboraldi berri horren egia azken 30 urteetako ibilaldia da. Edozein gertakizunen sena, martxoaren 3a izan zena, bada bere desagerpena sortu bezain pronto, baina egia ere bada ez dugula bakarrik geratu behar galeraren sentimenduarekin, gerarazgarri gerta daiteke eta. Egia da gertakizun hori guk nahi baino lehenago joan zela, hutsune larri bezain bete gabea utziz une berezi horiek bizi izan genituenon artean. Izan ere, une haietan jendeak norberaren onena ematen zuen eguneroko txanpona bilakatuz: elkartasuna; justizia, askatasuna eta berdintasuna; anaitasunaren sentimendua; demokrazia zuzena eta asanblearioa; arlo herrikoi desberdinen batasuna; kurai, adorea eta jendearen deliberamendua; etab. Beti pentsatu egin behar dugu edozein borrokak, bidezko zio batengatik denean, ondorio mugaezinak eta kontaezinak produzitzen dituela, ikusgarri batzuk eta ikusezin besteak, irauten eta iraungo dutenak gure pentsamendua joan daitekeenaz landa. Baina denboraren poderioz, ondorio kontaezin horiek gauzatzen dituztenak dira beren koherentzia eta engaiamenduarekin martxoaren 3koari borroka herrikoi eta nazionalaren zentzua ematen diotenak; horiek gabe honezkero desagertuak izango bailirateke.\nHorregatik, zenbaitek gertakizun lazgarri haiek bizi izan dituztenak ahantzarazi nahi dituzte, faltsukeriaz betetako eta pozoitutako omenaldi batean, Fragaren lagunek isilarazi nahi izan zituzten bezala.Pertsona eta talde hauek beren fideltasunarekin (oroimenaren bertuteak ahazten utzi ez diguna, gure bizitzan lehena eta geroa markatu zuena), bertute horien guztien etengabeko adibidea dira eta martxoaren 3a herri mugimendua data singular bihurtzen dute.\n17 March, 2014 adminArtikuluakOhar bat erantsi\nMartxoak 3 GasteizLas responsabilidades en la masacre del 3 de marzo de 1976


Nafarroako Bardoak zein Arabako Kuadrillartekoan, astegoieneko finalaurrekoak, atzeratuta - bizkaie.biz\nBizkaie! 2020-03-13 08:37 Bertsolaritzea\nBertsolari Gazteen BBK Sariketea, bertan behera itxi dabe.\nKoronabirusaren harira gomendatutako prebentzino neurriakaz bat eginez, astegoien honetan Goizuetan eta Jaunsaratsen egitekoak ziran Bardoetako finalaurrekoak atzeratzea erabagi dau Nafarroako Bertsozale Alkarteak. Aurrerago jakinarazoko dira ordezko datak.\nGoizuetan eta Jaunsaratsen zapatuan, hilaren 14an, egitekoak ziran 2020ko Bardoetako azken finalaurreko biak aurrerago egingo dira Goizuetako eta Basaburuako Udalakaz batera hartu dau talde antolatzaileak erabagia.\nBestalde, astelehen arratsaldean batuko da Bardoetako talde antolatzailea eta orduan erabagiko da finalagaz be zer egin (martiaren 28an da egitekoa, Lizarran). Bilerearen ostean jakinarazoko da erabagia.\nKuadrillartekoaren azken txanpea atzeratuko da\nMartiaren 14rako Amurrioko Kultur Etxean egitekoa zan 3. finalaurrekoa eta hilaren 28an, Murgiako Palatu kirol eremuan egitekoa zan finala atzeratuko dira.\nUdalek eta Eusko Jaurlaritzeak koronabirusaren aurrean prebentzino modura hartutako neurri eta erabagiakaz bat eginez, Arabako Bertsozale Alkarteak bere egunerokotasuneko bertsogintza jarduna etengo dau epe muga barik. Hezkuntza arautuko klaseak eta bertso eskolak etengo dira aldi batez eta Kuadrillartekoaren azken txanpea atzeratu egingo da.\nAstegoienean ziran egitekoak Euskal Herriko Bertsozale Alkarteko Batzar Nagusia eta Bizkaiko Bertsozale Alkartekoa. Taldekako txapelketako saioak be ez dira egingo. Datozen orduetan ez ditugu aldaketa gehiago baztertzen, egoerearen bilakaerearen arabera.\nCOVID-19ak eragindako egungo egoerea aintzat hartuta eta egoerak eskatzen dauen erantzunkizunetik, Bertsozale Alkarteak zenbait neurri hartu ditu datozen egunetarako: Behin-behinean, domekan Senperen egitekoak ginan Euskal Herriko Bertsozale Alkarteko Batzar Nagusia bertan behera ixtea erabaki dogu, baita Getxon zapatuan egin behar genduan Bizkaiko Bertsozale Alkarteko Batzarra be.\nArabako eta Nafarroako taldekako txapelketek finalaurrekoak zituen asteburu honetarako iragarrita: horreek be ez ditugu egingo. Gainera, Arabako Bertso Kuadrilla Arteko txapelketako finala ez da martiaren 28an egingo. Gipuzkoako Eskolarteko kanporaketa saioa be bertan behera geratu da.\nEgoeraren bilakaerea zein osasun agintariek zabaldutako neurriak adi jarraitzen gabizari gara eta gure jardunean aldaketa gehiago egon daitekezala ez dogu baztertzen.\nDatorren astean jokatzekoak ziran finalaurrekoak eta martiaren 26an jokatzekoa zan finala bertan behera geratu dira; egoerearen arabera erabagiko da aurrerago egiteko aukerarik dagoan.\nCOVID-19ari aurre egiteko erakundeek emondako aholkuei jarraituz, Bertsolari Gazteen BBK Sariketako hurrengo saioak ez dira jokatuko.


ABERRIA. EUSKAL-SENA EKANDUAK\nEuskalerriak betidanik bere oitura ta ekandu zarrak izan ditu.\nBertako baso, mendi ta oianetan aurkitu oi ziran areitz eta pagoen antzekoak ziranak.\nSendo ta errotsuak, benetan.\nEz da ez erreza izan menderik mende oitura zaar oneik, euskal-nortasuna, zaindu ta gordetzea.\nBerein gizakunde ezbardiñak igaro dira gure ezker-eskumatik eta bein eta geiagotan gure barne-muñak be ikutu ta eragin bizienagaz irabiotu ditue.\nOr dozuez, esate baterako, Kartago'ko Anibal gudalburu ospetsua ta bere gudarozteak, euskaldunakaz be orniduak batzutan.\nOr erromatarrak, or godotarrak, or...\nBatzungandik onurak geureganatu genduzan, besteengandik ostera, ta ugariago kalte izugarriak.\nAla ta be, iraun dogu, tente gabiltz; an, or, emen, zulo ta zirrikituak itxi ba'gaituez be.\nGeroago prantzesak agertu jakuzan.\nBonapartetarrak Europa osoa aurrean erabilli ta astindu eben.\nEta ez gudaroztean bakarrik, baita be, ta txarrago zana, euren asmo barri matxin-zaleak gaztedian batez be leun-leun sartu-erazoz, zati aundi baten pentzakera barri-zale oneik erein ta zabalduaz, gaztedia ezeze beste gizarte-arlo nabarmenak, garrantzi aundikoak be zorabiauta itxi zituen.\nEuskaldunentzat ain galgarria izango zan azia botata egoan.\nEuskal-iparraldeko iru erkiak euren buru-jabetasuna orduan galdu eben.\nGero, karlisten guda anai-erailleak.\nTa guda-ondoren, betikoak: naspilkeria, lizunkeria, oituren nabarmenkeria, kanpotarren sartze neurribakoa... ta Euzkadi egoaldeko buru jabetasuna be galtzea.\nErasoaldi ta kinka larri oneik joan ziran.\nAldiak aldatu dira ta gaur eguneko bizimoduak begiztatzeko ordua eldu jaku: gaurkotasunaz, oraingoaz, konturatu bearra dogu.\nAsko be asko poztu nintzan gure illeroko ZER onen lenengo zenbakian, azal aurrean, portadan, ikusi nebanean atsotxo bat bere aldamenean, alboan, mutil koskortxo bat, lengo ta geroko baten denporak adieraziaz.\nIgaro jakuzan lengo areik; asieran sendoak, basoko areitzak lakoak ziranak, ta azkenean negargarriak gure buru jabetasuna galduaz, lengo sendotasunaren ordez, gaur eguneko piñudiak bezela, gero ezjakiñaren ezaugarri zimelak zirudienak.\nAreitz eta pagoen ordez, Euskalerria lerrondoz, piñuz, beterik dogu.\nBaiña geroa irabazi bear dogu.\nGeroa guk, oraingoak betetu bear dogu.\nZugaitzak ezin geinkez aldatu, joan ziran urte ta gizaldien ezaugarria diranez.\nBaiña notiñak, pertsonak, aldatu ta obetu geinkez.\nGaur egun, arin baten bizi gara, piñuak ebagi oi diran lez, eta dana gure ingurumarian urduritsu agertu oi jaku.\nOri ta be, len aitaturiko illeroko azal-aurreko mutiltxo orrek asko esan gura dausku.\nBera lez, millaka dira, euren alde zer egin geinken itxaroten dagozanak.\nEuren geroa gure eskuetan daroagu.\nOrain guk egin dagigunaz eurak baliatuko dira ezbairik gabe.\nGEROA, GURE SEME ALABENA\nEta ori arlo guztietan: ikastolan, erlejiñoan, gurasoen ardurapenenan batetik eta eurakanango ta gizadi osoaren begirunean erakutsi oi dautsaguzan eredu bizietan bestetik.\nGeroa gure seme alabena da.\nGero pozgarria, itxaropentsua, lagun artekoa, ez alkar joka ta bekaizkeriz eroatekoa.\nOraingoak zubiak gara.\nLengo ta gerokoen zubiak.\nZubipetik uraldiak igaro arren, izan gaitezan, irmo ta zintzo jokaturik, zubi sendo ta tinkoak.\nGure ondorengoak ta Euzkadi gure aberriak eskertuko dauskue.\nAzi on batek igali ugariak dakarz.


Nor gara - Sichuan Wenyu Electric Co., Ltd.\nMisioa eta birjargarritasuna\nNOR DA WEIYU ELEKTRIKOA?\nWeiyu Electric, kotizatutako enpresa baten filial osoa da (Stock kodea: 300820) -Sichuan Injet Electric Co., Ltd. 500 langilerekin baino gehiagorekin, 22000 ㎡ hautsik gabeko tailerra, 169 patente ziurtagiri, 24 urteko esperientzia elektrikoan energia-industrian, Injet-ek goraipamen handia jaso du nazioarteko enpresa ospetsuengandik ABB, Siemens, Schneider, GE, GT, SGG eta abar bezalako zerbitzu eta zerbitzu bikainengatik.\nSorkuntza eta erronka sutsuak gara, proiektu bakoitzean bezero bakoitzari agindu dioguna betetzeko. Unibertsitatea eta ikerketa institutuarekin lankidetza sendotzen dugu eta bezeroaren esperientzia eta teknologiaren berrikuntza hobetzera bideratzen gara. Ezerk ez gaitu eragozten sorkuntza errazagoa eta praktikoagoa izan dadin.\n2016an sortua, WEIYU Sichuan Weiyu Electric Co., Ltd. enpresaren "EVSE" (Ibilgailu Elektrikoen Hornikuntza Ekipamendua) marka da, industria energetikoaren alorrean berrikuntza, kalitatea eta fidagarritasuna eskaintzen dituena. I + G profesionalaren eta Salmenta eta Zerbitzu Taldearen etengabeko ahaleginarekin, Weiyu Electric dagoeneko gai da EV karga estazio mota guztiak fabrikatzeko eta bezeroei kargatzeko irtenbide osoa emateko. OEM eta ODM edo ingeniaritza aplikazioen laguntza ere eskuragarri dago.\nZERGATIK AUKERATU GAITUZTE?\nEguneroko fabrikazioan eta ekoizpenean, prozesu guztia ISO 9001 Kalitatea Bermatzeko Sistemarekin bat dator.\nGure oinarrizko osagaiak -Injet Electric-en ama enpresan fabrikatzen dira, 22000 dauzkatenak ㎡ hautsik gabeko tailerra, Prozedura guztiek estandar altuena dute produktuaren kalitatea bermatzeko. Elementu elektrikoak hezetasun konstanteko biltegian gordeko dira. Zirkuitu-plaka guztiak hezetasun-aurkako, hautsaren aurkako, gatz-otoitzezko eta anti-estatiko gisa margotuta egongo dira.\nSoftware zatiak zirkuituaren plaka, kontrol sistema eta kontroladorea ditu. Hiru zati horiek ekoizteko prozedura bakarrak dituzte, eta horiek jarraitu behar dira diseinuaren eskakizuna guztiz betetzen dela ziurtatzeko.\nSoftware eta hardware guztia serie zenbakiarekin, entregaren data, probaren erregistroa, materiala eskatzeko erregistroa, lehengaien azterketa erregistroa eta lehengaien erosketa erregistroarekin jarrai eta jarrai daiteke. Egiten ari garen guztia bezeroen beharra asetzeko kalitatea bermatzea da.\nIndependentea I + G\nI + G talde profesionalak ditugu, garapen gaitasun handia dutenak. 51 diseinurako patenteak dagoeneko aplikatuta daude, eta kopurua etengabe hazten ari da.\nTianyu Zientzia Teknologia Parkea, Tumenjiang errepide 1 zk., Deyang hiria, Sichuan, Txina\nKarga Geltokiak Ev, Ibilgailu elektrikoen kargagailuak, Ev Karga Geltokia, 2. motako entxufea duten ibilgailu elektrikoen kargagailuak, Ev Karga Geltokiak, Karga Geltokia Ev,


Irudia eta bertsoaren mugak lausotu dituzte 21 aulkiren lehen saioan : Oarsoaldeko Hitza\n[Galeria] Irudia eta bertsoaren mugak lausotu dituzte 21 aulkiren lehen saioan\nAlaia Martin eta Ainara Lasak 'Mugakidetzan' esperimentu parte hartzailea eskaini dute, aurtengo 21 aulki hasteko. Harrera ona izan du.\nLasa eta Martin, ostiraleko saioan.\nOstiralean hasi zen 21 aulki. Oiartzungo bi artistak Ehuntzeren zikloa hasi zuten, propio sortutako tailer esperimental batekin.\nBertsoa eta irudigintza uztartu zituzten; Alaia Martin mikrofonoan eta Ainara Lasa sakeleko telefonoko aplikazioarekin. Publikoaren parte hartzea bilatu zuten, baita aurkitu ere. Inprobisaziotik asko izan zuen. Horrela, publikoak eskatuta, gidoia aldatu zuten.\nLasak irudiak sortzen ari zen bitartean Martinek bertsoak botatzen zituen. Arreta ez banatzeko, pixka bat aldatu zuten: lehendabizi Martinek bertsoa bota zuen, eta, bukatzean, Lasak irudia sortzen zuen.\nMuga hori izan zen ezarri zuten bakarra. Hortik aurrera, bertsoa eta irudiaren arteko marrak lausotu ziren, kidetu arte.\nAsteburu honetan jarraituko du 21 aulkik. Hemen klik eginda ikus daiteke egitaraua eta saioetan egoteko modua.\n21 aulki: ‘Mugakidetzan’


2. atala – Gure Platera Gure Aukera\nBidezko Elikadurako zuzendaria. Zientzia Politikan eta Soziologian lizentziaduna, nekazal elikadurako `politiketan aditua eta giza eskubideen, elikadura burujabetza eta nazioarteko elkartasunaren aldeko aktibista. Plataforma Rural eta Agorans Nord-Sud plataformetan parte hartzen du, Elikadura Osasunaren Aliantzaren sustatzailea da eta hainbat hedabideetan kolaborazioak egiten ditu.\nHitzaldiaren izenburua: Gizarte eragileen zeregina eskola-elikaduraren eraldaketan\n2011an eskoletan menu hobeagoa izateko negoziatzen duen Milaneko eskola-jantokien batzordearen ordezkari izendatu zuten. 2015Ean Foodinsider sortu zuen, non herramintak eta informazio erabilgarria zabaltzen duen. 2016an eskola jantokien menuen ranking-a sortzen du eta 2019an eskolen janari sustengarriaren kalifikazioa martxan jartzen du. Paltrinieri informazio iturria da eskola elikadura sustengarriaren ikerketentzat eta «Comer en la escuela, la revolución de la comida sostenible que cambiará el mundo» izeneki liburua plazaratzear dago.\nHitzaldiaren izenburua: Eskola-jantokia, osasungarria eta iraunkorra: erakunde eta gizarte eragileen ardura\nFoodinsiderrek Italiako eskolen menuak aztertu eta eskola-jantokien praktika onak batzen ditu. Honi esker kalitatezko eskola-jantokien esperientziak bildu eta partekatzeko aukera dago, martxan dauden eta moldatu daitezkeen ereduak zabalduz. Foodinsiderrek berrikuntza eta janari on, osasungarria eta iraunkorraren kultura bultzatu egiten du.\n2014an sortu eta bere baitan 50 IGE baino gehiago batzen dituen Aragoneko kalitatezko eskola-jantokien aldeko plataformaren bozeramailea.\nHitzaldiaren izenburua: Zerbitzuaren kalitatea eta kudeaketaren ebaluaketa jantoki-batzordearen bidez\nAragoneko haur hezkuntza, lehen hezkuntza eta hezkuntza bereziko zentro publikoetako eskola-jantokien kalitatearen eta ikasleen arreta zerbitzuaren jarraipena eta ebaluaketaren protokoloaren sorrera (2019ko apirilaren 30ean).\nEkoaldeko koordinatzailea, Nafarroako ekoizpen ekologikoa biltzeko eta banatzeko abiatu den gunea\nHitzaldiaren izenburua: Ekoalde, Nafarroako elikagai ekologikoak biltegiratu eta banatzeko zentroa\nEkoalderi esker, Nafarroan produktu ekologikoak ekoizten dituztenei aukera ematen die zuzenean erosleengana iristen, harreman zuzenak eta gardenak sortuz. Ekoaldek eskariak kudeatzen ditu, ekoizleekin harremanetan jartzen da, produktuak jasotzen ditu, prozesua erabat erraztuz. Gaur egun 50 ekoizle ekologiko baino gehiago biltzen ditu Ekoaldek.\nEcoarrels enpresako kudeatzailea, eskola-jantokientzako enpresa\nHitzaldiaren izenburua: Eragile eraldatzaileen esperientziak\n2012an sortu zen Ecoarrels eskola-jantokien kudeaketa ereduan aldaketa bilatzeko xedez. Horretarako elikagaien bikaintasuna eta hezkuntza komunitatearen elkarlana bilatzen du Ecoarrelsek, jantokia eskolaren hezkuntza proiektuan integratzeko. Ecoarrels 3 zentrotan hasi zen lanean eta dagoeneko 10 zentro kudeatzen ditu, egunero 2.000 menu inguru prestatuz.\nMedikua, Medikuntza prentiboan eta osasun publikuan aditua. Osasuneko Eskola Nazionaleko ikasketa burua. Elikadura Osasungarriaren Aliantzan parte hjartzen du SESPASko ordezkari moduan.\nHitzaldiaren izenburua: Eskolako elikadura politikak Espainian eta ohitura osasungarrien sustapena\nAzken urteetan Madrilgo lehen eta bigarren hezkuntzako ikastetxeetako janari-makinen eskaintza aztertzeko hainbat ikerketa egin ditu, baita eskola-elikaduraren adostasun dokumentuan agertzen diren baldintzak betetzen diren aztertzen dituzten ikerketak ere.\nCuestionario SNIPE (school nutrition index of programme effectiveness – índice de la efectividad de los programas de nutrición escolar) adaptado para España\nAlcalako Unibertsitateko Ekonomia Departamentuko irakaslea\nHitzaldiaren izenburua: Ikerkuntza eskola-elikaduraren eraldaketarako\nIkasleen Gurasoen Elkarteen Espainiako Konfederazioaren presidentea (CEAPA)\nHitzaldiaren izenburua: Elikadura-ohitura egokien lorpena eskolan eta etxeetan\nLeticia Kantabriako Federazioaren presidentea da orain dela bost urtetik eta Ikasleen Gurasoen Elkarteen Konfederazioaren presidentea duela hiru urtetik\nHitzaldiaren izenburua: Langileen zeregina eskola-elikaduraren eraldaketan\nBusturialdeko baserritar sarearen koordinatzailea\nHitzaldiaren izenburua: Baserritarren zeregina eskola-elikaduraren eraldaketan


Neurketa eta kontrol-tresnak\nPilak eta kargadoreak\nEspañol Português English Català Français SOBRE TEMPEL GROUP\nTempel groupek eskarmentu handia dauka, 35 urte baino gehiago merkatuan. Gure enpresa familiarreko bulego nagusia Bartzelonan dago, Iberiar Penintsulan eta Latinoamerikan ere lantokiak dauzkagu.\n1Core BusinessGure core business produktuen distribuzioa da, industria kontsumo eta kontsumo handiko erosleei zuzendua.\n2Gogotsu lan-taldeTempel group nazioarteko gogotsu lan-talde batez osatuta dago, eguneko lana egiten dugu berrikuntza, kalitatea eta zerbitzua eskaintzeko, baita sektorean lehikortasuna indartzeko ere.\n3Zeregina Gure zeregina irtenbide teknologiak eskura jartzea da kontsumitzaile eta profesionalen bizimodua erreztatzeko asmoz\nHurrengokoak gure Partnerrak dira, ezagu itzazue:\nSentitzen dut, eduki hau ez dago erabilgarri ingelesez soilik Español.\nHandi eta tarteko tamainako gailu elektronikoei esker zure datuak eroso eta segurtasunez gorde ditzakezu.Hainbat motatako integrazio memoria moduloak eskaintzen ditugu, memoria-txartelak, USB memoriak, kanpoko disko gogorrak eta multimedia produktuak industria eta kontsumo finala arloetarako.\nHainbat merkatu ta sektoretan industria-bateri ezberdinak saltzen ditugu, teknologia desberdinetarako eta marka-sorta handi batekin lan egiten dugu. Plomun onarritutako teknologiaz gain beste batzuek ere eskaintzen ditugu: Litio, Ni-litio edo Ni-mh.Produktu guzti hauek energia-erantzun fidagarri, eraginkor eta iraunkorra emateko prestatuta daude hurrengo arloetan: Energia-iturri berreztagarriak, segurtasuna-sektorean eta ibiligailu elektrikoak. Bezeroaren beharren neurrira pack bereziak ere garatzen ditugu.\nGure maila handiko ekipoek industria-komunikazioak seguruak eta fidagarriak izatea bermatzen dute eta bestalde industria-ekipoak eta sistemak nazioarteko estandarren arabera funtzionatzea posible egiten dute. Komunikazio sistema koherente eta bezeroen beharrei egokituta beharrezko diren konponente guzti haiek integratzeko aukera eskaintzen dugu.\n35 urte baino gehiagotik instrumentazio produktu gama handia eskaintzen dugu; elikatze iturriak, termometroak, pintzak, multimetroak, detektagailuak eta osziloskopioak. Produktu hauek hurrengo profesional hauei zuzenduta daude: ingeniari teknikoak, zerbitzu, instalazio eta mantentze teknikoak, kalitate kontsultoreak eta etorkisunerako profesionalei irakasten dieten laborategiak eta hezkuntza-erakundeak.Eskarmentu handiko enpresa gara eta merkatuan kemenez jarraitzeko Tempel Groupek teknologiak eta arauak betetzen dituzten kalitate goreneko produktuak soilik eskaintzen ditu, elektriko eta elektromekaniko sistemetan aurki daitezkeen arazoak eranginkor moduan konpontzeko asmoz.\nTempel Taldeko talde rugerizatuak sorta zabal bat eskaintzen du. Eginak diren material esker, talde horiek ingurumen kaltegarriak muturren erresistenteak dira. Bereziki gehienezko errendimendua eskaintzeko argi maila, tenperatura edo hezetasuna kontuan hartu gabe diseinatuta daude. Notebooks, Tablet PC eta PDAs Konektiboaren, komunikazioen eta datu-bilketa arloan aukera eskaintzen duten koadernoak, irakurgarri pantail argi solar ere eskaintzen dute-altua . Militar defentsa unitateak eska dezake ekipamendu ezin hobea, polizia autoak edo suhiltzaileekin edo anbulantzia unitate bezala larrialdi zerbitzuetarako.\nTempel Groupek komertzialitzatzen dituen domotika eta argiztapen produtuek soluzio teknologikoak eta ekologikoak eskaintzen dituzte. Led teknologian adituak gara eta aukera onena daukagu: Ehuneko laurogeiko aurreztea lortzen da gori eta fluoreszenteen aldean.Argiztapen produktuez gain presentzia-detektagailu eta mugimendu detektatzeko lanparak dauzkagu domotika aukeran, konbinazio honekin bezeroen beharrak betetzeko proiektuak eskain ditzakegu, kontsumo elektrikoa arrazionalizatuarekin eta gehienezko aurreztearekin. Beraz, Tempel Groupek eraginkortasun, erosotasun handiena eta ingurumenarekiko errespetua eskaintzen ditu.\nHemen industria-sistema diseinatzeko behar diren osagai informatiko guztiak aurkituko dituzu. Nagusiki automatizazio eta lantegian kontrol arloetara zuzenduta daude eta hauek adibidez: xasi osoak, backplaneak, CPU plakak, pantailak, hainbateko ainguraketa panel Pcak eta datuen eskuratze eta kontrolatzeko zuzendutako produktuak. Konponente zehatzak lortzeko aukera eskaintzeaz gain, Tempel Groupek industria ekipoak bezeroaren beharren neurrira sor ditzake.\nGure Pila eta kargadore gama zabala aplikazio beharraren arabera banatuta dago. Kamera digitaletarako potentzia handiko pila alkalinak, jostailu eta urrutiko agintetarako ere bai, eta erloju eta audifonoetan erabili ahal diren botoi-pilak.Egunero handiagotzen ari den produktu jasangarrien eskaera betetzeko eta ingurumena errespetatzen duten soluzio teknologikoak eskaintzeko, berriz kargatzeko pilak gama handia daukagu, produktu honen abantaila nagusiak dira bizitza ziklo anitzak edukitzea, erabili eta botatzeko pilen erosotasuna eta berriz kargatzeko pilen kostuaren onura.\nEmbedded sistemeei esker soluzio konpaktu eta finalak eskaintzen ditugu beharra zehatzak betetzeko. RISC edo CISC CPU plakan oinarrituta, konponenteak aukeratzen laguntzen zaitugu: memoria eta komunikazio, kontrol eta adkisizio interfaze aproposenak embedded PC osoraino diseinatzeko.Gainera, formatu guztietako plaka integratuta dauzkagu: MiniITX, 3,5″, 5,25”, ETX, ATX, PC-104/104+. Embedded BOX pc industrialak ere merkaturatzen ditugu, ziurtagiri bereziekin merkatuaren arabera. engineering@tempelgroup.com\nTempel Group produktuak banatzen da integrazioa aurrera prest egongo diren proiektuetan lanean, ingeniaritzako produktuak, energia elektrikoa biltegiratzeko edo bideratutako eraginkortasun elektronikoak eta iraunkortasuna lortzeko ala ez. Tempel gure bezeroen proiektua, baita mantentze erosteko prozesu osoan eta saldu osteko instalazio zerbitzuak eta aholkularitza eta laguntza teknikoa eskaintzen ditu.Tempel Group zentratzen bere bezeroei integratua bai industria eta banaketa bateko, zein telekomunikazioak, garraioa eta logistika, kontrol landareak edo hainbat saltokietan eta energia-horniduraren soluzioak ingurunearekin zerikusia duten beharrak izan dezake.\n(Español) * Correo Electrónico\n* Interes maila\nBerrikuntzak Tempel Group\tGurekin lan egin nahi duzu?\tTempel Group proiektuetan, ingeniaritza, salmenta merkataritza edo funtzioak sail zentralaren barruan (IT, marketina, logistika, Erosketa eta Administrazioa) zerikusia duten lan egiteko aukera ugari eskaintzen du.\nZiurtagiriak\tPolítica de Calidad\tPolitica de Calidad 2017


Irekia Eusko Jaurlaritza - Gobierno Vasco :: Eusko Jaurlaritza Berlinalean\nBerlinaleak antolatutako ekitaldien artean dagoen Cine Regio sarearen osoko bilkuran parte hartu du Eusko Jaurlaritzak. Europako Eskualdeen Funtsen Sare horretan EBko 12 estatu kideren eta 43 eskualderen funts daude ordezkatuta, Norvegiakoez eta Suitzakoez gain.\nBilera horretan, Clara Montero Kultura Sustatzeko zuzendariak hizkuntza ez hegemonikoetako zinemen Europako sarea eratzea proposatu zuen, Europako bestelako filmografien gaineko ikuspegia eraberrituz. Monterok proposatutakoaren arabera, «premiazkoa da lantalde bat eratzea, eztabaidaren, lankidetzaren eta elkartrukearen bidez, funtsezko erronkei, –ikusgarritasuna, nazioartekotzea, koprodukzioak edota jasangarritasuna, kasu– baldintza hobeagoetan aurre egin ahal izateko».\nGogora ekarri zuen «badela zinemaren beste mapa bat, Europako hizkuntza nagusien –ingelesa, frantsesa, alemana, espainiera edota italiera– zinemarenaz harago. Hizkuntza-komunitate txikiagoen zinematografiez ari naiz, kulturgintzan zein industriagintzan bere mugez kanpo eskuragarri egon ohi ez diren hizkuntzetan diharduten horiez». Horrenbestez, ikusgarritasun gutxiago izan ohi dute eta, askotan, Europako kultura-merkatuan sartzeko traba handiagoak. Hala ere, azken urteetan filmografia periferiko horien eskutik ezusteko ederrak jaso ditugu, erakutsitako sormen- eta industria-heldutasuna direla eta. Horien artean dago euskarazko zinematografia, eta Loreak filma, hizkuntza ez hegemoniko batean egindako eta nazioarteko oihartzuna xede duen zinema berriaren adibide garbia dena.\nKonbentzituta gaude euskarazko zinemaren etorkizuna Europan kultura-topografia berria, hizkuntza ahaltsuenetako kultura-produkzioez haragokoa, ezartzearen mende dagoela. Hala, Eusko Jaurlaritzako Kultura Sailburuordetzak hizkuntza ez hegemonikoetako filmak trukatzeko eta nazioartean emateko zirkuituaren proiektua proposatu du, era berean, gure zinematografien prestigioa eta gure berezko ikusleen babesa areagotu ditzakeena.\nIazko Donostia Zinemaldian hainbat bilera informal egin ziren zinematografia ez-hegemonikoetako ordezkariekin. Orduan adierazitako zalantza berberak azaldu ditugu Cine Regioren osoko bilkuran: Zer erronka eta aukera eskaintzen ditu hizkuntza- eta kultura-konplexutasun honek industriarentzat eta sortzaileentzat? Posible ote da herrialde edo hizkuntza periferikoetako zinematografian nazioartekotzea? Posible ote da koprodukzio baterako bazkideak topatzea? Zer bideragarritasun edota jasangarritasun ote dauka masa kritiko txikiagoko ekoizpen kultural batek? Interesgarria ote litzateke erakundeen, industriaren eta sortzaileen artean aliantzak sortzea gure kultur ekoizpena promozionatzeko? Zirkuituak, estrategia partekatuak?\nHoriek dira Euskadiren zalantzak, baina baita Islandia, Letonia, Flandria, Gales, Eskozia eta beste herrialde askorenak ere, Eusko Jaurlaritzak, antolatzaileek gonbidatuta, Berlinalean plazaratu ahal izan dituenak.\nClara Monterok argi adierazi du Berlinen: «Honen guztiaren atzean uste sendo bat dago. Euskarazko zinemak etorkizuna du, zinemagileek eskura dute nazioarteko ingurunea eta enpresa ekoizleek euskararen alde egiten dute. Horrelakoa da Europako kultura-, hizkuntza- eta zinematografia-aniztasunaren mapa. Eta horregatik jarraituko dugu lanean gure herrialdeko sortzaileekin, baita Europa konplexu, askotariko eta anitzeko herrialdeetakoekin ere».\nGasteizen, 2015eko otsailaren 10ean\nRT @CamiladeEpalzaA: Eusko Jaurlaritza Berlinalean


Ekialdeko frisiera - Wikipedia, entziklopedia askea.\nEkialdeko frisiera, Saterlandar frisiera\nEkialdeko frisiera edo Saterlandar frisiera Alemaniako Saxonia Beherea eta Schleswig-Holstein lurraldeetan hitz egiten zen (Ekialdeko Frisia eskualde historikoan), baina Nazio Batuen 1996ko agiri baten arabera, egun herri txiki batzuetan baino ez da mantentzen: Saterland, Ramsloh, Strücklingen eta Sharrell. 2.000 hiztun inguru daude, guztiak edadetuak. Bere burua ekialdeko frisiar gisa 11.000 bat lagunek jotzen dute.\nMultimedia: Saterland Frisian language\nOrriaren azken aldaketa: 22 uztaila 2020, 19:34.


ERRETRATUAK – Potretak/ Portraits/ Retratos\nPertsonaren barrena islatzen duen erretratua eskaintzea betiko nahia da, topikoa ia, erretratugileen artean.\nEta ulergarria da, hori delako benetako erretratuaren funtsa. Irudi “hutsak” ez du ezer transmititzen ez badu itxuraren gainetik izatasuna bera irudikatzen.\nPertsona positiboki erakusten duten potretak egitea duzu Agurtzane Anduetza artistaren proposamena, laguntasuna ematen duten erretratuak, etxea alaituko dutenak, besteenganako eta baita geureganako esker ona adierazten dutenak.\nHemen ikus ditzakezu adibide batzuk hainbat teknikarekin eginak, esperientzia zabalaren ondorio direnak.\nHorrela erabaki ahalko duzu bere lanak konfiantza ematen dizun bere eskuetan uzteko eginkizun sentibera den hau, edertasunaren emaitza estetikoan biltzeko pertsonaren aurpegiera eta pertsonari darion bizi indarra.\nPentsatzen bazaude, zalantzak argitzeko jar zaitezke harremanetan dei eginez edo idatziz kontakturako paratutako bideetatik. KONTAKTUA\nEzusteko oparia bada edo artistarengandik urrun bizi bazara, erretrataturik ikusi nahi duzun pertsona edo pertsonen argazki zure ustez egokienak aukeratu beharko dituzu, eta adostutako moduan igorri. Ez dute zertan argazki bikainak izan behar, aski da gustukoak izatea.\nZuzenean Agurtzane berarekin egoteko aukera bada, elkartzeko hitzordua egin, eta berak eginen du lanerako oinarri izango den argazki saioa.\nIkus dezakezu ohiko neurri eta prezioen informazioa, baina erretratatu beharrekoak asko badira edo beste tamaina batekoa, galde dezakezu prezioa jakiteko.\nEnkargua burutzeko denbora bat izatea gomendatzen da. Hamabost egun eta hilabete artekoa lapitzezko eta akuarelazko erretratuak, eta hilabete batzuk olioz egindakoak.


Teknologiaz jantzita | Revista - Part 2\n: Zein da moda eskunarru eta jaketan?\nIraultza teknologikoa arropetara ere iritsi da, eta horri esker, aro digitaleko erabiltzaileek 'konektatuta' jarrai dezakete ordenagailutik urrun daudenean ere\n[1. or] Teknologiaz jantzita\n[2. or] Zein da moda eskunarru eta jaketan?\nSeme-alabek Interneten aurki dezaketen edukien beldurrak eraginik.\nAske eta ahaltsua\nOrdenagailuak zelatatzen zaituenean\n2010eko apirila-(e)ko papereko edizioan argitaratua\nIkusi 2010eko apirila-(e)ko papereko edizioa\nZein da moda eskunarru eta jaketan?\nGPS eta Bluetooth daukaten jakak\nJantzi teknologikoetan, bada beste sail bat ere: klima hotz-hotzetan erabiltzeko arropena, hain zuzen. Leku horietan, ongi babestuta joan behar izaten dute bai gailuek eta bai eskuek, eta beti ez da modurik izaten gailuak bistara atera edo eskularruak kentzeko. Scottevest iparramerikar konpainiak salgai jarri ditu gailu elektronikoak gordetzeko balio duten jakak. Jantzi horiek erraztasun guztiak ematen dizkiote erabiltzaileari, beren gailuekin batera eta bestera ibili ahal izateko. Zenbait jakak, adibidez, sakela gardenak dituzte barnean, eta ukipen-pantaila bati esker erabil daitezke, janzkitik atera beharrik izan gabe.\nNavJacket izenekoa, berriz, mendi-kiroletarako jaka bat da, GPS hargailua eta nabigazio-sistema barneratuta dituena. Display motako pantaila du mahukan, eta entzungailua txanoan, erabilera-oharrak entzun ahal izateko. Erabiltzaileak bide bat hautatu, eta pantailan ikusiko du nondik joan behar duen eta zenbat bide dagoen helmugara iristeko. Oso erabilgarria gerta daiteke eski-estazio batean pistak eta jatetxeak aurkitzeko. Gainera, gogokoen dituen lakuak grabatu ditzake erabiltzaileak, eta bide bat ere bai, gero erabili ahal izateko.\nMotorola etxeak, berriz, Audex Jacket izeneko jaka atera du, Burton konpainiarekin elkarlanean sortua. Bluetooth konexioa dauka janzki horrek, eta miniUSBa. Sakelako telefonoa sinkronizatu, eta deiak erantzuteko aukera ematen du, edo multimedia erreproduzigailu bat kontrolatu daiteke. Horretarako, kontrolagailu bat ezarri diote mahukan, TDT pantaila baten bidez (96 pixel x 32 pixelekoa da), eta bi bozgorailu estereo lepoan. Bateria bat ere badu, bost orduz erabiltzekoa, eta ahitzean, kargatu egiten da.\nNeguan, hotz handia egiten duen lekuetan, zaila izaten da ukipen-pantailak dituzten gailuak erabiltzea (sakelako telefonoak edo multimedia erreproduzigailuak), eskularruekin ukituta, pantailak ez baitu erantzuten. Irtenbide bat baino gehiago eman dizkiote arazo horri. Dot Gloves enpresak, eskularru berezi batzuk jarri ditu merkatuan, hatz-mamietan botoi txiki batzuk dituztenak. Era horretan, ukipen-pantailek ongi erantzuten diete erabiltzaileen mugimenduei, gainazal batek ukitzen ditu eta. Apple enpresak eskularru baten patente bat dauka, zeinak korronte kapazitibo bat sortzen duen (hatz-mamiek sortzen dutenaren antzekoa); iPhone-aren eta iPod Touch-aren sistemekin aritzeko asmatua da..\nNeguko kiroletarako, eskiatzeko eta goi-mendian ibiltzeko, unisex eskularruak saltzen ditu The Northern Face etxeak, Etip Glove izenekoak; eskuei arnasa hartzen uzten diete, eta ordenagailu eramangarriekin eta MP3 entzungailuekin erabiltzeko dira. Erabiltzaileek, gainera, beste eskularru pare bat jantz dezakete gainetik, hotz handi-handia dagoenean.\nI Three Sixty etxeak, berriz, MP3 entzungailuak dituen txanoak asmatu ditu, eta albo batean, Ipod nano erreproduzigailuak jartzeko tartea egin dute, 1., 2., 4. eta 5. belaunaldikoak. Horrez gain, entzungailuak eta bozgorailu bat ere baditu barnean.\nJoan aurreko orrira: « Teknologiaz jantzita\n"Gure basoak gaixo daude, kolesterola dute"


Lotsaizuna (Disgrace), bere gai eta pasadizo-ugaritasunaren azpian, giza duintasunari eta haren galerari buruzko eleberria dela esan liteke, milurte aldaketa honetako obra giltzarrietako bat. David Lurie, 52 urteko gizonezkoa, unibertsitateko irakaslea, sexu-afera baten erruz lana galdu eta alaba bizi den etxaldera joango da; naturaren harmonia ez da dirudien bezain lasaia, ordea, mendeetako arrazismoak bere orbainak eta ordainak baititu apartheidaren osteko Hegoafrikan.\nEz da erraza topatzen Coetzee bezain zorrotzik gizarte-talkak gordin eta sakon aztertzen, klixe eta zuzentasun guztietatik urruti: arrazen eta kulturen arteko gatazka ez ezik, sexuen artekoa, belaunaldien artekoa, arrazoimenaren eta pasioaren artekoa… Denetan ere barreneraino sartzen du hatza, fikziozko pertsonaien baitan geure arima taupaka sentiarazteraino.\nErritmoa bikain zaintzen duen prosa zehatz eta doi batez, irakurlearen gogoan luzaroan geratzen diren maisulan horietako bat lortu du J.M. Coetzeek, aspaldi ez bezala mundu osoko kritikaren nahiz publikoaren adostasuna lortu duen Nobel saridunak.


Baziren, asko munduan bezala, ama bat eta seme bat. Sortu zen ezkabiarekin eta beti Ezkabi erraten zioten. Baratze eta lur puska bat zuten beren erresurtsa guzia. Saltzen zituzten baratzekariak eta hala bizi ziren doi doia.\nOgoi eta lau urtetarat arribatu zenian mutil hura, erran ziguen bere amari gan nahi zubela munduz mundu zerbeit gehiago egiteko. Amak ez zuben nahi, bainan azkenian utzi behar izan zuen. Ematen diozka bildu ahal zituen sos guziak eta partitzen da.\nGan, gan, gan, arribatzen da hiri baterat eta elizako aintzinian pasatzian ikhusten ditu gizon batzuek zinpi eta zanpa hari zirela. Galdetzen du zer egiten duten. Erraten diote hil bat jotzen dutela zeren zorrak uzten dituen. Eta norbeitek pagatu arte hola joko dutela. Ematen ditu zituen diru guziak ez dezaten gehiago jo.\nPiska bat gan eta badoha gan, gan, gan. Arribatzen da desertu handi beltz baterat. Arras tristatua ez zakien heian aintzinerat ala gibelerat ganen zen. Hala zagoelarik othoitzian, agertzen zaio atxo xahar bat, erraten dio zertan den han. Gure Ezkabik erraten dio baratzezain plazatu nahi lukela, hala ilki dela etxetik bañian ez dakiela norat gan. Erraten dio atxoak lehenbiziko irian, erregeren etxean hartuko zutela baratzezain eta bere buruko miña sendatua izanen dubela lehenbiziko atzematen duen asto pizarekin buruba garbitu eta, bañian beti buruba igual arrimatuba atxikitzeko. Eta erregeren baratzezain izanen denian, lehenbiziko arratsean atera detzala han diren arbola eta edergalu guziak.\nBadoha gure Ezkabi, gan, gan, gan. Eta atzematen du asto bat; garbitzen da haren pizaz eta sendatua da. Arribatzen da iri handi batean. Arrastatzen da ostatu ttiki batean eta galdetzen du iyan erregeen etxean baratzezainik behar duten. Eta badoha berehala nagusia jakiterat erregeren etxerat. Erraten diote behar dutela, baietz. Badoha Ezkabi. Berandu baitzen badoha ogerat.\nBiharamunian abiatzen da denen atheratzen errotikan. Errege eta bere alaba bazkal onduan leihotik zagozin. Ikhusten duenean erregek zer obra iten duen Ezkabik iten diote oihu bere gardiari har dezatela gizon hura eta hil.\nAlabak erraten dio:\n—Ez hil araz othoi, aita. Ikhusiko dugu gero zerbeit naski.\nEta uzten diote bizia.\nBiharamunian espantituak dire ikhusteaz baratze bat xoragarria. Lehen ederra zen, bañian orai hala ere ederrago. Kontent ziren hala ikhusteaz. Ezkabik arras bisaia ederra zuen. Erregen alabari arras gustatzen zitzaioen. Bazkal ondo guziez Ezkabi gaten zen pausatzerat bethi arbola beraren azpirat. Erregeen alabak ikhusten ahal zuen bere gelako leihotik. Ikhusten zuen egun guziez han eta iduritzen zitzaioen bazela argitasun bat han. Ikusi behar duela zer den, badoha eta ikhusten du mokanesaren azpian zerbeit urria bezala distiratzen.\nZenbeit egunen buruan erraten du bere aitari Ezkabiekin behar duela ezkondu. Aitak erraten dio ezetz. Alabak baietz, belarra janen badu ere, harekin iñen dela. Ezkontzen da beraz. Aitak ez dio ematen ontasun ttiki ttiki bat bertzerik, desertuan, urrun eta han bizi dire baratzekariak salduz eta Ezkabiri ilia handitzen zaioenian, hura salduz.\nAditzen dute egun batez erregek gerla bat egin behar duela. Ezkabik erraten dio bere emaztiari gan behar duela bere aitarenganat eta erran behar digoela gan nahi lukela Ezkabik ere gerlarat. Badoha bere aitarenganat eta erraten dio nola haren senharrak gan nahi duen gerlarat. Aitak erraten dio:\n—Zertako dugu hura? Ez daki zizari hiltzen bertzerik. Ez dugu haren beharrik.\nBazen han jeneral xahar bat. Erraten dio:\n—Nahi badu ethorri, ez zazula gibela. Bat gehiago.\nEta gure Ezkabi arribatzen da. Ematen diote zamari xahar bat maingua, doi doia zagoen xutikan. Ezpata bat dena erdoilduba, arropa itsusi batzuek eta hala partitzen da. Bide piska bat in orduko erortzen da zaldi hura eta ez du nahi gehiago zutitu. Han zagoen beraz tristeki ez jakinez zer in.\nAgertzen zaio berritz atxo hura eta erraten diozka bere malhurrak.\n—Hori bertzerik ez bada, ez da deusik.\nEta ematen dio zamari eder bat, arropa eder batzuek, ezpata eder bat eta anpolla bat hillak piztuko duena. Eta erraten dio irabaziko dutela gerla hura laster.\nLehen, azken beitzen gure Ezkabi, orai, denak pasaturikan badoha lehenbizi. Atxoak erran bezala zenbeit tiro tiratu onduan etsaiak izitu eta badohaz iyesi eta Ezkabi ederki beztitua beitzen eta zamari eder bat beitzuen ere harekin, iten dituzte antolamenduak eta Ezkabik berekin hartzen ditu paperak eta badoha bere etxerat.\nHandik zenbeit denboraren buruban aditzen dute erregek ematen duela bazkari handi bat eta izanen direla bestak kortean. Egortzen du bere emaztea erraterat bere aitari iyan nahi lukeen egur garraioko eta bertze zerbeit lanetako zuazin lagun, egun hartako. Aitak erraten dio ezetz, badirela aski jende. Ez dutela nihoren beharrik.\nLehen bezela, jeneral xahar harek erran zuen uzteko bada ethortzerat, laguntza iñen dutela heiek ere eta heldu dire. Arribatu eta ematen dire biak lañian.\nUngi bazkaldu direnean hasten dire jaun guziak beren historiguaren kondatzen, edo beren balentriak. Ezkabi han zabillan heien ingurutan. Hori aditzen duenian erraten diote harek ere balukeela historigua kondatzeko.\n—Bai, hik erranen duk zenbat xixari hil dukan. Ez! Ez! Ez dik balio!\nJeneral zahar harek erraten dio:\n—Nork daki zer erranen duen. Aditu behar dugu.\nEta erregek uzten du orduan. Erraten dio Ezkabik:\n—Ni hasten naizenian mintzatzen nehork ez du deusik erran behar, eta erraten duena, hilla izanen da nere ezpatarekin.\nHasten denian bere emazteak erraten dio, ematean buru gañean kolpe bat zeñek kentzen eta etxatzen beitu Ezkabiren mokanesa. Denek ikusten dute orduan haren buru baliosa eta oraino haren bisaia ederrago egiten zen.\n—Hik zer dakik?\nHori erran orduko hiltzen du bere emaztea. Hasten da kondatzen azkeneko gerlan zer pasatu zen. Nehork ez zakien harek bezen ungi, zeren Ezkabi beitzen lehenbizi eta harek beitzituen paper guziak. Irakusten ditu jaun hek guzieri. Arrituak dire harek zenbat gauza in duen gerla hartan eta ikhusten dute erraten dituenak egiak direla zeren paperak han dituen.\nFinitu duenean hartzen du bere anpolla eta ematen dio bizia bere emazteari. Denak arritubak dire harek egin duen obra ederraz eta ikhusten dute gizon miragarria dela hura bere hille urrearekin eta bisaiya ederrarekin. Errege bera ukitua da eta erraten dio Ezkabiri erregek, bere buru gañetik kendu ta bere korua:\n—Nik bañion obekiago irabazia duzu.\nEta ematen dio buru gañian. Ederra zen gogotik korona harekin. Ez ziren gan gehiago beren desertuko etxe ttikirat. Kortean bizi izan ziren ederki. Ekhar arazi zuten ere bere ama.\nEta ungi bizi izan baitziren, ungil hil ziren.


Everest Mendia: noviembre 2016\nPublicado por mada en 4:46 No hay comentarios:\nPublicado por mada en 6:37 No hay comentarios:\nAzaroan izan zen, baina duela dozena bat urte. Garai hartan, BBK-k antolatzen zuen Mendi Astea Euskalduna Jauregian, eta garai epiko eta erromantikoetako pisuzko protagonistak etortzen ziren. Arratsalde batean hantxe izan ziren Edurne Pasaban eta Juanito Oiartzabal ere, Al filo de lo imposible saioko zuzendaria zen Sebastian Alvarorekin batera. Hitzaldia amaitutakoan lagun guztiak bildu ginen bazter batean entzundakoa komentatzeko eta ahaztuta geneukan besarkadaren bat emateko ere. Hantxe egokitu zitzaidan, nire ondoan, emakume japoniar txiki bat. Elkarri begiratu eta “hello” esan nion, berak buruarekin kortesiazko keinua egiten zidan bitartean. Berriz begiratzean “I´m Junko” esan zidan. Neuronen arteko sinapsia lehertu zen nire buruan: “Junko? Junko Tabei?”, nik flipaturik, eta berriz, buruaren keinuaz batera, “bai”, berak.\nApaltasuna eta lasaitasuna zerizkion Everest mendia eskalatu zuen lehen emakume aitzindari haren begiradari, eta hala gogoratzen dut nik bederen, minbiziak eraman duen aste honetan.\nUnibertsitatean zegoela Japoniako Ladies Climbing Kluba antolatu zuen, eta 1970ean, Annapurna III (7.555 m) igo zuen linea berri batetik. Bost urte geroago, Emakumearen Nazioarteko Urtea izendatu zuten hura, eta Nepalek 15 emakumeren espedizio bati Everest altuena eskalatzeko baimena luzatu zion. Ez zen espedizio erraza izan. Elurrolde batek kanpamentu bat arrasatu zuen, baina arazoak arazo, zorioneko eguna heldu zen, eta Ang Tshering sherparekin batera, 1975eko maiatzean, punturik gorenera zapaldu zuen Junkok. Lehen gizonak munduko mendirik altuena zapaldu eta 22 urte beranduago, Everestera igo zen lehen emakume bilakatu zen.\nHarrezkero, bere bizitza eta mendia ezinbestez uztartu ziren, eta munduko herrialde bakoitzeko mendirik altuena igotzeari ekin zion. 2008ra arte (proiektua abandonatu behar izan zuen unean), munduko 56 herritako tontorrik garaienak eskalaturik zituen.\nDuela lau urte minbizia diagnostikatu zitzaion, baina halarik ere, uda honetan Fuji mendian izan zen azken aldiz. Bizitza eta mendia, eskutik.


Ekintzak – Argizpi\n2022ko edizioa, Erakusketak\nBEASAINGO HIRIA 2022 EMAITZAK\n2022 12 maiatza\nGure lehiaketaren edizio honetan, 2022an, Estatuko eta 7 herrialdetako 135 egilek aurkeztutako 531 argazki jaso dira guztira. Epai publikoa Argizpik Beasainen duen egoitzan egin zen 2022ko maiatzaren 7an, eta honako argazki hauek sarituak izan ziren: Hau da lehiaketaren epaitzaren akta: Emaitza osoak https://argizpi.fotogenius.es/ orrian ikus daitezke. Lehiaketaren erakusketaren inaugurazioa eta sari banaketa ekitaldia ekainaren 5ean…\nElkarteko argazki erakusketa\n2021 20 urria\nAzken urteetan bezala, Argizpi Argazkilaritza Elkarteko partaideen argazki erakusketa egongo da ikusgai Igartza Jauregiko erakusketa aretoan. Erakusketa azaroaren 4tik 8ra egongo da ikusgai, astelehenetik ostiralera 18:00tik 20:00tara eta asteburuetan 11:00tatik 14:00tara. Bertara gerturatzera gonbidatzen zaituztegu!\nARGIZAIOLA 2019 ARGAZKI ERAKUSKETA\n2020 10 iraila\nIraileko 18.a den ostiral honetan, arratsaldeko 18:00tan Igartzako jauregian Euskal Herriko Argazki-Elkarteen Federakuntzak antolatutako Argizaiola Sariko erakusketa irekiko da (EHATE). Urte hau pozgarria izan da herriko argazkizale elkartearentzat sari aldetik, izan ere, saritutako bat, Beasaingo Argizpi Argazkizale Elkarteko partiadeak baita. Aipamena izan du Oskar Gaskónek, “Comunidad de vecinos” lanarekin. https://argizaiola.federacionfotovasca.org/argizaiola-2019/ Erakusketa Igartzako Monumentu Multzoko Burdindegian…\nJavier Alonso Torrek bere liburua aurkeztu zigun\n2020 24 urtarrila\nJavier Alonso Torreren bisita izan genuen aurreko sarreran agertu bezala eta bere azken lanaren berri eman zigun Argizpiko egoitzan. Ortzadar Ordiziako argazki elkarteko partaideak ere bertan izan genituen. Kantauri itsasoa eta natur argazkigintza ardatz duen liburua sakonean azaldu zuen, ia ordu eta erdiz, bertan bere lan ohiturak, eman ohi dituen gomendioak, materiala eta jakin beharreko…\n"Fotografiando el Cantábrico" liburuaren aurkezpena\n2020 15 urtarrila\nDatorren asteartean, hilak 21, Javier Alonso Torrek bere liburua “Fotografiando el Cantábrico. Guía completa de la fotografía de costa” aurkeztuko du Argizpi Argazkilari Elkartean. Hitzaldia arratsaldeko 19:00tan izango da eta irekia da interesaturik dagoen edonorentzat, beraz, zuen zain gaude. Javier Alonso Torre AEFONAko (Asociación Española de Fotógrafos de Naturaleza, http://www.aefona.org) eta Portfolio Naturaleko (fotografía de…\nRosa Zozayaren "14" liburuaren aurkezpena\n2019 19 abendua\nRosa Zozayaren bisita izan genuen Argizpi elkarteko egoitzan bere azken lana, “14” izenekoa, liburu moduan aurkezteko. Bertara gerturatu ginenok liburuaren nondik norakoak ezagutu genituen eta ondoren solasaldia izan genuen.\nARGIZAIOLA 2018 ARGAZKI ERAKUSKETA\nIraileko 13.a den ostiral honetan, arratsaldeko 18:00tan Igartzako jauregian Euskal Herriko Argazki-Elkarteen Federakuntzak antolatutako Argizaiola Sariko erakusketa irekiko da (EHATE). Urte hau pozgarria izan da herriko argazkizale elkartearentzat sari aldetik, izan ere, saritutako hiru, Beasaingo Argizpi Argazkizale Elkarteko partiadeak baitira. Sari nagusiaren irabazlea Oscar Manso izan zen “La búsqueda” lanarekin. 2016. urtean ere sari honen…\nArgizpiko partaideen erakusketa Beasaingo Aterpe tabernan\n2019 11 uztaila\nAzken urteetan bezala, uztaila eta abuztuan zehar, Beasaingo Aterpe Tabernan, Argizpi Argazkilaritza Elkarteko partaideen argazki erakusketa egongo da ikusgai. Erakusketa hau irailaren 4 arte egongo den arren, ikustera bertaratu ezin zaitezketen guztientzako, ondorengo galerian ikusgai dituzue. Agur bero bat.


Gorka Elustondo: "Taldearen kalitatea, espiritua eta batasuna zelaian islatu da"\n14 maiatza, 2012 Elkarrizketa 807\nFutboleko Lehen Mailako liga bihar bukatuko du Gorka Elustondok (Beasain, 1987), Realarekin. Hirugarren denboraldia osatu du goren mailan; jaitsieraren mikatza, ondoren 2. Mailako hiru urteko lana, eta atzera goian beste bi urte. Abenduan bost urte bete ziren lehen taldearekin hasi zela, eta 103 partida jokatu ditu harrezkero. Liga gehiago ari da gozatzen bukaeran —salbazioarekin—, hasieran baino —lesioagatik—.\nDenboraldiaren zer zapore geratu zaizu, orokorrean?\nSentsazio nahiko politak. Hiru jardunaldiren faltan salbazioa lortzea, hori helburuetako bat zen. Hasieran egon ziren zalantza momentuak, zailak; azken postuan ere egon ginen. Hortik aurrera, lehen eta bigarren itzulietan taldeak puntu onak atera ditu, batzuetan joko hobea eginez, besteetan ez hain ona. Baina etxean sendo egon gara, eta azkenean sentsazioak nahiko positiboak dira.\nLehen Mailan, Realaren aspaldiko liga bukaera lasaiena izan da sailkapenari begira.\nBai, eta ez da erraza izaten. Talde asko egoten dira puntu gutxitan, aurten ere bai. Azpiko taldeak ere indartsu datoz. Egia esan, lanak aurretik eginda izateak lasaitasuna ematen du azken partidetarako. Helburua hori zen, ez lehengo urtean bezala azkeneko jardunaldira jaisteko aukerarekin iristea. Presio handia izaten da partida horietan, eta inori ez zaio gustatzen. Ea azken partida polita egiten dugun bihar, garaipenarekin, eta 47 punturekin Liga postu on batean bukatzen dugun.\nHala ere, azken asteak mugituak izan dira. Montanier entrenatzailea zalantzan jarri dute, tartean klubaren zuzendaritzak; kritikak taldeari…\nEgoera asko gertatzen dira. Aste batetik bestera gauzak asko alda daitezke; partida on batekin taldeak itxura ona eman, eta hurrengoan ez hain itxura ona, eta kritikak aldatu egiten dira. Gauzak ez dira ez hain goian, ez hain behean hartu behar. Erregulartasun bat mantendu da, batez ere bigarren itzulian. Larunbatera arte jarraian zazpi partida generamatzan galdu gabe, kanpoan neurketa zailak edukita. Hori ere baloratzekoa da. Hortik aurrera egiten diren balorazioak, klubak ikusiko du. Guk ondo bukatzen saiatu behar dugu.\nEskerrak helburu guztiak, aitortutakoak behintzat, bete dituzuen: jarraipena, harrobikoek jokatzea eta jokalari gazteak ateratzea, Denouexen garaitik puntu gehien bil ditzakezue…\nBai, diferentzia asko egoten da partidaz partida. Batzuetan ondo ateratzen da planteamendua, besteetan ez. Baina, helburuak, bai salbazioa hiru jardunaldiren faltan, bai gazteak sartzea, hor daude. Horri balio handia eman behar zaio. Gainera etxeko jende askok jokatu dugu partida gehienetan; gaur eguneko Espainiako Liga honetan horrek ere garrantzia handia du, eta agian jendeak batzuetan ez du ikusten. Taldearen kalitatea, espiritua eta batasuna zelaian islatu da. Orain, urtez urte hazten joan behar da.\nAldagelan, jokalarien artean, baduzue konfiantza eta segurtasun hori?\nBai, garbi daukagu. Etxeko jendea edukitzeak lasaitasuna ematen du. Denak oso kontzentratuta gaude, bai aste guztiko lanean, bai partidetan, eta badakigu kanpotik datozenak batuta talde sendoa garela. Horregatik gustura gaude, taldean oso giro ona daukagu, eta datozen gazteak ere gorantz joan gaitezke.\nItxaropena badago talde honengan. Adinez bataz beste oso gazteak, hirugarren urtea izango duzue Lehen Mailan, esperientzia pilatuz zoazte… Nola ikusten duzu datorren urtea?\nIlusio handiarekin hartu behar da. Helburua, lehendabizi, salbazioa ematen duten puntuetara iristea da. Baina, noski, lehenbailehen iritsiz gero, goragoko helburuak kendu gabe. Taldea badago, oinarriak ere bai; gogoarekin, ilusioarekin eta lana eginez, gorantz joan gaitezke.\nBeti jaitsierari begiratzen zaio, baina parekotasuna hain da handia, Europako postuak ere ez direla hain urruti geratu. Koska bat gehiago beharko da hara begira jartzeko. Nondik lor daiteke hori?\nHori da, azken batean. Postu batean zaude, baina partida bat gora, bat behera, gauzak asko alda daitezke. Liga honetan berdintasun handia dago, eta azkenean detaileek erabakitzen dute non egon, goraxeago ala beheraxeago. Ez da erraza arrazoiak bilatzea gorago nola egin. Partida askotan detaileak dira, etxeko partidak azken minutuan irabazi ditugunak ere bai, eta puntu horiek gabe… Alderantziz ere bai. Futbola askotan zirkunstantziak dira; liga, amaieran, bakoitzak bere lekuan bukatzen du, baina ea datorren urtean puntuak hasieratik batzen hasten garen.\nZeuretzat denboraldia gaizki hasi zen, lesio batekin. Gero jokatu duzu: 18 deialdi, 16 jokatu, 15 hasieratik, Kopan hiru…\nOngi egon naizenean entrenatzaileak nigan konfiantza izan du. Gehienetan hamaikakoan sartu nau, eta alde horretatik ez nago kexatzeko. Lesioak direla-eta liga erdian jokatzeko aukerarik ez dut izan. Datorren urterako, ea jarraikortasun hori dudan eta lesioek uzten didaten.\nRealarekin ehun partidaren muga gainditu duzu (103 denera). Jokalari bezala eginago ikusten duzu zeure burua?\nUrteek beraiek jokalaria hobetu egiten dute. Egoera desberdin asko bizitzen dituzu, zure akatsak hobetzen saiatzen zara, esperientzia hartzen duzu. Bizi izan dugunarekin, geroz eta erosoago sentitzen naiz: Lehen Mailatik bigarrenera jaitsi, 2. Mailako guztiak ere laguntzen du hobetzen, orain goian gaude bigarren urtez. Gorantz joatea espero dut.\nGol bat sartu duzu aurten. Aizkorrin jokatzen zenuenean, Seguran, aurrelari fina omen zinen. Erasoan gehiago zorrozteko gogorik datorren urterako?\nTaldean bakoitzak bere lana daukagu. Jokaldi jakinetan aurrera joan zaitezke, kontuan izanik beste norbaitek hartzen duela zure lekua. Baina, bai, golak sartzea gauza polita da, eta ahalik gehien sartuz gero, hobe pertsonalki eta taldearentzat.\nDatorren urtean Kopan Beasainekin topo egingo al duzue?\nBerri ona litzateke Beasain igotzea. Hirugarrenetik 2.B Mailara igotzeko kanporaketak ez dira errazak, baina Beasain denboraldi ona egiten ari da eta aukera badu. Loinatzen jokatzea polita litzateke; ea irteten den.\n« Ainara Oiartzabal: «Goierritik dena ekarriko nuke: familia, lagunak, mendiak, festak, pintxoak…»\nEzkontza Gehigarria sarean »


Oculus Rift, errealitate birtualeko bururako gailua | EIBZko liburutegia\n2014/02/19 -n Amaia-kargitaratuta\nErrealitate birtuala 1990eko hamarkadan egin zen ezagun, gehienbat zientzia fikziozko filmei esker. Hor daude, besteak beste, Johnny Mnemonic, Lawnmower Man eta Matrix trilogia. Bilboko Erakusketa Azoka zaharrean Gabonetan egin ohi zen PIN umeentzako parkean probatu ahal izan zen garai hartan. Beste hainbeste Poitierseko Futuroscope parkean ere. Kasko bat jantzita, begien parera zeuden pantaila txiki bik eta entzungailu batek bestelako ingurune bat erakusten zuten, norberaren ikuspegi guztia betez. Izan ere, ikusmena eta entzumena errealitate birtual batez ordezkatzen dituen murgiltze teknologia da VR edo Virtual Reality.\nIrudi pixelatuetan barna, ezker eta eskuin, gora eta behera eginez, mundu berri bat erakusten zuten lehen gailu haiek; etorkizun hurbilean zabaldu behar zuen teknologiaren erakusgarria ziruditen. Hala eta guztiz ere, bizipenaren sinesgarritasun urriak eta prezio handiek eragin zuten errealitate birtualak izandako porrota.\nPotentzial ikaragarria duen teknologia\nHogei urte pasatu dira, eta teknologia zein erabiltzaileak ez dira ordukoak. Merkaturatzear da errealitate birtualeko behin betiko gailua: Oculus Rift. Hain zuzen, 1080p bereizmen handiko OLED pantailan puntako grafikoak eta irudiak erakusteko gaitasuna duten kasko modukoak.\nOrain arte ikusitako Oculus VR gailuetan, bi eratako kontrola ageri da: mugimenduarena eta ikuspegiarena. Erabiltzaileak ikusi nahi duena buruaren mugimendu naturalarekin egiten du. Hau da, buruaren posizioaren jarraipena egin eta imitatzen du errealitate birtualak, unean uneko ikuspegi berria moldatuz irudi bidez. Mugimenduaren kontrola, berriz, XBOX 360 kontsolaren aginte batekin eraman dute probetan.\nIkus-entzunekoen iraultza amestuz\nHori ez da osagarri bat gehiago izango, ezta momentuko moda xume bat ere. Palmer Luckey sortzaileak iraultza ekarri du ikus-entzunezko esparrura. Izan ere, bideo jokoen erabilpena nabaria den arren, filmak eta liburuak simulatzeko balioko duela aurreratu dute. Pertsonaien azalean jarriko da ikuslea, eta, horrela, parerik gabeko murgiltze sentipena lortu. Aisialdirako, osasunerako, psikologiarako eta beste medikuntza esparruetarako ere erabilgarria izan daiteke. Probatu duten guztiak zur eta lur utzi ditu, behintzat, asmakizunak. Dena dela, teknologien esparruan hype esaten zaion fenomenoa pizten ari da orain Oculus Riften inguruan; esamesak eta gehiegizko itxaropena sustatzen direnekoa, alegia.\n2012an, E3 bideo jokoen azokan eman zuten Oculus Rift proiektuaren berri. Erakutsi zuten prototipoak atentzioa eman zuen. Eta, orduan, errealitate birtualerako teknologia edozein erabiltzaileren eskura jarri ahal izateko, finantzaketarako deia egin zuten.\nAho beteko erantzuna izan zuten. Kickstarter webgunean, milioi bat dolar bildu zuten ordu gutxitan, eta, 2,5 milioi dolarrera iristean (1,82 milioi euro), betetzat eman zuten eskaera. Hala ere, finantzaketa kolektiboak baino bultzada entzutetsuagoa jaso zuten iragan abenduaren 12an, Marc Andreessen Interneteko nabigatzaileen sortzailea batu baitzitzaien. 75 milioi dolarreko ekarpena egin zuen Andressenek (54.76 milioi euro).\nSoftware garatzaileen erabateko babesa ere badu egitasmoak. Oculusen arduradunek eskuragarri jarri dizkiete sarean edukiak garatu ahal izateko tresnak edo SDK bildumak. Eskuliburu eta adibide eta guzti jarri ere. Laster hasiko dira agertzen VR gaitua duten bideo jokoak. Valve etxeak eta haren Steam plataformak babesa eman diote dagoeneko.\nBaina errealitate birtualak betiko mamuak gainditu beharko ditu arrakastarako bidean. Izan ere, jendea irrikaz da merkaturatzeko eguna eta salneurria jakiteko, baina ez da halako informaziorik. Zurrumurru baikorrenek datorren Gabonetan aurreikusten dute estreinaldia, baina auskalo.\nUrtarrileko CES 2014 azokan egin zuten azken erakustaldian, prototipo berria ikusteko beta izan zen. Crystal Cove prototipoarekin, aurreko bertsioen akats nagusiak zuzendu dituzte, eta hurbil omen dira azkenean merkaturatuko duten produktutik.\nIrudi eta posizionamendu hobetuak\nBuruaren posizioaren jarraipena egiteko aurreneko saioetan, mugimendu bizkorregiek irudia lausotzen zuten. Erabiltzaileak zorabiatzen zituen akatsa zuzendu dute jada Crystal Coven. Hein batean, hutsera jaistea lortu dutelako OLED pantaila berriaren pixelen latentzia. Baina, batez ere, pixelak orain banaka programatu direlako, datu egokiek soilik pitz ditzaten.\nHorretaz gain, sei norabideko kontrola deitu duten zehaztasun maila lortu dute. Arestian aipatutako oinarrizkoei sakontasuna gehituta egin dute. Esate baterako, errealitate birtualean ageri den paretako ohar bat hobeto irakurtzeko, burua aurrera bota edo okertu besterik ez da egin behar. Hurbildu egingo da ikuspegia, benetan gertatzen den gisara. Kaskoak erakusle txiki batzuk daramatza gainazal guztian barreiatuta, eta horien posizioa jasotzen duen kamera bat jarri behar da aurrean. Litekeena da kaleratzen dutenerako kamera sistema hori erosoagoa den beste batek ordezkatzea.\nKategoria Berria egunkaria, Teknologia, etiketak 2014, Aitor Aretxaga, Berria, Informatika, Oculus Rift by Amaia. Gorde lotura.


Kronika - LINRA (Liga Norte de Raid de Aventura)\nRAID Arratia; lokatz eta abentura zipristinak\nArratiarrak ohituak dira dagoeneko; hezetasuna bere baitan erakusteko sarri izaten baitute euria horren paraje ederrean. Eta domeka ez zen salbuespena izan; goizeko lehen orduetan aterri eutsi bazion ere, bertan ospatu zen RAID zoragarriak eusko-label ukitua izan baitzuen, xirimiria eta zaparradak han eta hemen.\nHerri barruko orientazioak jarri zituen bikoteak martxan; herri bera ezagutzeko aukera emateaz gain, bikoteen erritmo ezberdinak ezartzeko balio izan zuen. Errunbo jolas bitxi bezain polita oso erakargarria iruditu zitzaigun. RAIDa indarra hartzen hasia zegoen eta bizikletako gurpilak mugitzen jarri aurretik patinetako errubeden txanda izan zen. Esan, patin modelo esanguratsuak ikusteko aukera izan genuela; hala nola, alabari edo “lapurtutako“ patin larrosak sari sorpresaren bat jasotzeko meritua egin zuen behintzat.\nEta bizikletaren kontura lokatza dastatzeko aukera aurkeztu zitzaigun. Balizen bila, tarte askotan pedalak gogor astindu arren, atzeko gurpila behin eta berriz labaintzen zen. Txokolatea ibilbide osoan zehar aurkitu genuen elementua izan zen; eta Dima herrira sartu aurretik bizikletak jaso zuen dutxa beharrezkoa izan bazen ere, azkar batean zipristindu zen berriro lokatz marroiez.\nOinez egin beharreko zatiaren ordua heldu zen; hezetasuna giharretan Arratiak eskaintzen dituen perla zoragarriez gozatzeko aukera aurkeztu zitzaigun. Baltzola kobetako aterpe naturalean igartzen ziren tantek, nolabaiteko musika naturalegi bat ematen zioten balizen bilaketari. Esperientzia berria,ederra eta erakargarria.\nAzken segmentuan bizikleta berriz hartuta, Artearako bideari ekin genion; paeilaren usainean RAIDari bukaera ematera abiatu ginen. Bertan bizitakoaz gozatuz, beste batean eta eguraldia lagun, pasatako txoko eder horietatik berriro igaroko naizen konpromezu eta esperantzaz.\nDenboraz nahiko justu, herriko plazara iristear, azken saiakera, azken pedal kolpea alabei begira, haien txaloak besarkatuz eta gorputz barruraino sartutako euriaren erakusle, malko bi begietan.


Gazta- eta kalabaza-tarta\nHainbat 405 errezetak eskura ditzakezu\nSagar-gozokia gazta- eta intxaur-tarta batekin\nTeilak eta zigarriloak\nGarbantzuak txorizoarekin eta barazki-kremarekin\nMacaronsen errezeta (gozoa)\nHostore-orea, hostore-orea duena\nZiur zaude zure patineterako? Oraindik ez da nahitaezkoa, baina zure ibilgailurako mugikortasun pertsonaleko asegurua izatea ez da oso garestia, eta istripu bat izanez gero, arazo asko aurrez ditzakezu.\npor Blanca Álvarez Asteazkena, 2021eko urriaren 20a\nNola murriztu elikagai-hondarrak ikastetxeetan Eskoletan janari-hondakinak murrizteko, jantokiaren kudeaketa hobetzeaz gain, beharrezkoa da haurrak eta haien familiak inplikatzea.\npor Laura Caorsi Asteazkena, 2021eko urriaren 20a\nNire hipotekaren zati bat amortizatu nahi dut: hobe da kuota edo epea murriztea? Hipoteka baten kapitala aurreratzen denean, bankuak aukera ematen du kuoten zenbatekoa murrizteko edo epea laburtzeko. Jakin ezazu noiz komeni den aukera bat edo bestea\npor helpmycash Asteartea, 2021eko urriaren 19a


Pascual Cervera Topete - Wikipedia, entziklopedia askea.\nEspainiar itsas armadako almirantea eta politikaria\n(«Pascual Cervera y Topete» orritik birbideratua)\nPascual Cervera Topete (Medina Sidonia (Cadizko probintzia), 1839ko otsailaren 18a-Puerto Real (Cadizko probintzia) 1909ko apirilaren 3a) Espainiako Itsas Armadako almirante izan zen. Kargu politiko ugari okupatu zituen eta Espainia-Estatu Batuak Gerran (1898) hartu zuen parte.\nMedina-Sidonia, 1839ko otsailaren 18a\nPuerto Real, 1909ko apirilaren 3a (70 urte)\nPanteón de Marinos Ilustres (en)\nSantiago de Cubako gudua\nHamahiru urterekin, 1852ko ekainaren 30ean, itsas-eskolan sartu zen. 1855an guardiamarina izendatu zuten. Afrikako kanpainan bi itsasontzietan aritu zen: Princesa de Asturias eta Vasco Núñez fragatetan. 21 urte zituelarik itsasontziaren alfereza, Casto Méndez Núñezen agindupean, Filipinetara bidali zuten. Malaysiar errebeldeen eta Cotta eta Pagalugan gotorlekuen aurka aritu zen. Filipinetan ere hidrografiari buruzko lanaka eta mapak egin zituen. 1865an penintsulara itzuli zen. 1868 arte Francisco de Asís itsasontzian guardiamarinen formakuntzan lan egin zuen. Itsas kapitaina moduan, gerra karlistetan hartu zuen parte eta Cádizko Kantoiaren erreboltan Arsenal de la Carracaren defentsan. Ondoren, berriro ere Filipinetara bidali zuten, orduan Santa Lucía korbetaren aginduan. 1876an Jolo artxipelagoaren gobernadorea izendatu zuten.\nBerriro Espainian, Itsas Ministerioan kargu desberdinak bete zituen. 1880an Cartagenako itsas-komandante izendatu zuten. 1891an sortu berria zen La Naval ontziolaren aitzindari izandako Astilleros del Nervión, Nerbioi ibaiko ontziola, zuzendari teknikoa izendatu zuten. 1892ko abenduaren 14tik 1893ko martxoaren 23 arte Espainiako Itsas Ministroa izan zen. 1893tik 1894ra Cadizko probintziako senatari izan zen eta 1898tik 1899ra Albaceteko probintziakoa.\nBeste kargu asko izan ondoren 1898an, Espainia-Estatu Batuak Gerra hasi zenean, Antilletako blokeoa saihestu zuen. 1898ko uztailaren 3an, Santiago de Cubako uretan, William Thomas Sampson almirante estatubatuarrari aurre egin zion. Armada espainiarra desabantaila handian zegoen eta borroka galdu zuen. Cerverari ekintza gehiago ez egitea leporatu zitzaion. Preso egina, gerra ondoren ekintza legalak eraman ziren aurrera. Azkenean, kausa artxibatu egin zen.\n1903-1904 legealdian behin-betiko senatari izendapena jaso zuen. 1909ko apirilaren 3an zendu zen.\nEspainiako Armandan Cervera almirantea heroia bezala dago onartuta. Bartzelonan, ordea, bere izena zuen kaleari izena aldatu zioten. Madrilen lorategi batzuek haren izena dute. 1925tik 1965 arte Almirante Cervera Armada espainiarreko gurutzaontzia izan zen.\n(Gaztelaniaz):Cerverari eskainitako webgunea.\nWikimedia Commonsen badira fitxategi gehiago, gai hau dutenak: Pascual Cervera Topete\nAzken aldaketa 6 martxoa 2019(e)an, 23:03(e)tan\nOrriaren azken aldaketa: 6 martxoa 2019, 23:03.


Barakaldok 15.000 maskara banatuko ditu herritarren artean - Deia\nAtzo hasi zen banaketa\nBarakaldok 15.000 maskara banatuko ditu herritarren artean\ndeia.eus 08.05.2020 | 16:25\nBARAKALDO. Atzo arratsaldean hasi ziren Barakaldoko udal langileak herrian zehar maskarak banatzen. Guztira hurrengo egunetan 15.000 maskara banatu egingo dira barakaldarren artean. Barakaldoko Udalak sustatuako ekimen hau Gurutze Gorriaren laguntzarekin eraman dute aurrera.\n"Egoera oso aldakorra da, eta uste dugu garrantzitsua dela, batez ere, barakaldar zaharrenek lehen eskuko informazioa izatea jakin dezaten paseatzera noiz, nola edo non irten daitezkeen, maskara nola jarri behar duten, zer zerbitzu dituzten eskura. Horretarako, Gurutze Gorriarekin jarri gara harremanetan, kalera irteterakoan jardunbide egoki horiek herritarrei helarazten laguntzeko ", azaldu du alkateak. "Gainera, 15.000 maskara banatuko ditugu herritarrak babesteko gomendatutako distantzia soziala mantentzea zaila zaigun uneotan", gaineratu du.\nEgitasmoa bideratzeko hainbat gune berezi dira: Resurrección María de Azkue, BEC, Gernikako Arbola, Askatasunaren etorbidea, Foruak, Ansioko plaza, Reuertoko bidegurutzea, Errekatxo, Dolores Ibarruri (bidegorria) eta Itsasadarreko pasealekua.\nAtzo arratsaldean hasi zen ekimena, 18:00etatik 21:30era, eta adin tarte guztiak hartuko ditu (14 urtetik beherakoak, 14 urtetik 70era bitartekoak, 70 urtetik gorakoak eta mendekotasuna dutenak). Hala ere, egun batzuetan, boluntarioek goizetan egingo dituzte ibilbideak. Paseoan doazenei nahiz kirolariek honako informazio hau eskainiko zaie, besteak beste:\nOhitura osasungarriak gogoratzea: eskuak garbitu, segurtasun-distantzia, maskarak erabiltzeari buruzko azalpena\nAdinaren arabera baimendutako ordutegiak gogoratzea.\nHaurrak, adinekoak, helduak nola irten behar duten eta kirola nola egin gogoratzea.\n"Arreta berezia jarriko dugu gure adinekoengan, hartzen ari diren neurrien aurrean sortzen ari diren zalantzak argitzeko eta egiazko eta zuzeneko informazioa emateko, kalera irtetean arriskuak izan ez dezaten", azpimarratu du Del Campok; bide batez, eskerrak eman dizkio Bizkaiko Gurutze Gorriari "barakaldarrei laguntzeko hartutako konpromisoagatik".\n"Boluntariotza da Gurutze Gorriaren motorra. Egiten duten lanari esker, Gurutze Gorriak Erantzuten du Plana ari gara garatzen, eta horrek erantzun integrala ematen die pertsona kalteberei ez ezik gainerako biztanleei ere, Covid-19ari aurre egiteko", zehaztu du Victor Gutierrez Bizkaiko Gurutze Gorriko presidenteak.\nKonfinamendua apaltzeko faseak onartuz joan ahala joango da Gurutze Gorriko boluntarioek ematen duten informazioa egokitzen.


Donostia Gaur: Harpidetu\nHEMEN ZAUDE: Sarrera » Albisteak - Noticias\nIkusi baita ere Donostia.Gaur albiste buletina\nMusika Kontzertuak Donostian\n2013-12-12 / 13:55\nEH Sukarra eta Izaki Gardenak, abenduaren 15ean, 19:00etan Antzoki Zaharrean.\nZea Mays Egiako Gazteszenan abenduaren 19an, 21:00etan.\nEuskarazko kultur eta aisialdiko produkturik berrienak euskaragida.net gidan\n2013-12-05 / 14:10\nBakarka, lagunartean nahiz familian aisialdia euskaraz gozatzeko era guztietako eta adin guztiei zuzendutako produktuak jasotzen dira bertan, hainbat ataletan banatuta: aldizkariak, komikiak, DVDak, joko eta jolasak, CD-Romak, musika, liburuak, hiztegiak, gurasoentzako nahiz euskara ikasteko material berezitua eta aurten baita gurasoentzako web orri interesgarriak ere.\nEuskara ikasteko diru laguntzak. 2012-2013 ikasturtea. Behin betiko zerrendak: Uda, Barnetegiak eta Autoikaskuntza\n2013-12-04 / 10:55\nEuskara ikasteko oinarrien 10. artikuluarekin bat etorriz, 2012-2013 ikasturteko, udako ikastaroak, udako barnetegiak eta autoikaskuntza ikastaroak, behin betiko diru laguntzak interesatuei jakinarazteko zerrendak argitaratu dira.\n2013-12-04 / 09:40\nIkastaroak urtarrilaren 11tik martxoaren 7ra iraungo du, eta EHUko aukera askeko bi kreditu eskuratzeko bidea ematen du, 30 orduko\nbertaratzea izanez gero. Izena ematea 2013ko abenduaren 2tik 31ra.\nUdalak 292.000 euro banatu ditu euskara ikasten ari diren 2.515 donostiarren artean\n2013-12-03 / 15:07\nGuztira 2.515 donostiarrek jaso dute laguntza: neguko ikastaroetan 919 lagunek, udakoetan 229k, langabetuei zuzendutakoetan 109k eta talde bereziei zuzendutakoetan beste 1.258 lagunek (azken honetan gurasoak, merkatariak, ostalariak, kirol monitoreak, erretiratuak eta etorkinak sartzen dira).\nIkuskizun berezia Euskararen Egunean Antzoki Zaharrean\n2013-12-02 / 16:24\nAbenduaren 3an, Euskararen Nazioarteko Egunean, ekintza ugari izango da Donostian eta horien artean nabarmentzekoa da Antzoki Zaharrean, 12:00etan, eskainiko den ikuskizun berezia.\nBigarren Mendeurrenak Bizente Etxagarai du gogoan\n2013-12-02 / 14:07\nKronista donostiar honen irudia eta bertsoak Parte Zaharreko Konstituzio plazako kalean jarri dira.\nDonostia erre, suntsitu eta berreraikitzeko ebazpenaren Bigarren Mendeurrena dela eta, Udalak Jose Bizente Etxagarai (1773-1855) ekarri nahi izan du gogora.\n2013-11-26 / 14:10\nEuskararen Nazioarteko Eguna gerturatzen ari da eta, egun horren harira, ekimen ugari antolatuko dira hirian datozen egunetan. Ehun ekintzatik gora izango dira, egitarau zabala eta oparoa; kontzertuak, hitzaldiak, antzezlanak, zine emanaldiak, mintzodromoak...\nEuskararen Ginkanan parte hartzeko azken egunak\n2013-11-25 / 14:58\nEuskara elkarteak, aisialdi taldeak, mintzalagunak, bertso eskolak, euskarazko hedabideak, ikastoletako gurasoak, euskaltzaleak... animatu Ekoguneak Topagunearekin batera antolatu duen 3. Euskararen Ginkanan parte hartzera!\nSari nagusia, 3.000 euro euskararen aldeko proiektu baterako! Talde finalista guztiek produktu ekologikoz osatutako otarre bana jasoko dute.\nLURRA ASTINDUZ ikuskizuna azaroaren 22 eta 23an:\n2013-11-20 / 10:43\nAzaroaren 22an eta 23an ( ostirala eta larunbata), 20:00etan Antzoki Zaharrean, LURRA ASTINDUZ antzerki eta dantza ikuskizunaz gozatzeko aukera izango dugu.\nLan hau Donostiako Udaleko Euskara Zerbitzuak eta Donostia Kulturak elkarrekin antolatzen duten 2013ko Donostiako Antzerki Sarirako hautagaien artean dago.\nAurreko albisteak euskaraz.net � Euskararen Donostia